32012R0470
L 144/16
SLUŽBENI LIST EUROPSKE UNIJE
04.06.2012.
UREDBA KOMISIJE (EU) br. 470/2012
od 4. lipnja 2012.
o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe polidekstroze (E 1200) u pivu
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3. i članak 30. stavak 5.,
budući da:
(1)
Prilogom II. Uredbi (EZ) br. 1333/2008 utvrđuje se Unijin popis prehrambenih aditiva odobrenih za uporabu u hrani te uvjeti njihove uporabe.
(2)
Taj se popis može mijenjati u skladu s postupkom iz Uredbe (EZ) br. 1331/2008 Europskog parlamenta i Vijeća od 16. prosinca 2008. o utvrđivanju zajedničkog postupka odobravanja prehrambenih aditiva, prehrambenih enzima i prehrambenih aroma (2).
(3)
U skladu s člankom 3. stavkom 1. Uredbe (EZ) br. 1331/2008, Unijin popis prehrambenih aditiva može se ažurirati ili na inicijativu Komisije ili na temelju podnesenog zahtjeva.
(4)
Podnesen je zahtjev za odobrenje uporabe polidekstroze (E 1200) kao stabilizatora u pivu i taj je zahtjev učinjen dostupnim državama članicama.
(5)
Piva smanjene energetske vrijednosti i piva s niskim udjelom alkohola općenito su slabo prihvaćena zbog nedostatka punoće okusa i teksture. Dodavanje polidekstroze (E 1200) može doprinijeti punoći okusa i teksturi i istodobno osigurati potrebnu stabilnost pjene. Osim toga, polidekstroza (E 1200) ima nisku kalorijsku vrijednost i njezino će dodavanje samo u ograničenoj mjeri doprinijeti ukupnoj kalorijskoj vrijednosti piva.
(6)
Polidekstroza (E 1200) pripada skupini aditiva za koje nije određen prihvatljivi dnevni unos (3). To podrazumijeva da polidekstroza ne ugrožava zdravlje u količinama potrebnim za postizanje željenog tehnološkog učinka. Primjereno je stoga dopustiti uporabu polidekstroze (E 1200) u pivima smanjene energetske vrijednosti i pivima s niskim udjelom alkohola.
(7)
U skladu s člankom 3. stavkom 2. Uredbe (EZ) br. 1331/2008, kako bi ažurirala Unijin popis prehrambenih aditiva utvrđen u Prilogu II. Uredbi (EZ) br. 1333/2008, Komisija mora zatražiti mišljenje Europske agencije za sigurnost hrane, osim ako dotično ažuriranje ne utječe na zdravlje ljudi. Budući da odobrenje uporabe polidekstroze (E 1200) u pivima smanjene energetske vrijednosti i pivima s niskim udjelom alkohola predstavlja ažuriranje tog popisa koje ne utječe na zdravlje ljudi, nije potrebno tražiti mišljenje Europske agencije za sigurnost hrane.
(8)
U skladu s prijelaznim odredbama Uredbe Komisije (EU) br. 1129/2011 od 11. studenoga 2011. o izmjeni Priloga II. Uredbi (EZ) br. 1333/2008 Europskog parlamenta i Vijeća utvrđivanjem Unijina popisa prehrambenih aditiva (4), Prilog II., kojim se utvrđuje Unijin popis prehrambenih aditiva odobrenih za uporabu u hrani i uvjeti njihove uporabe, primjenjuje se od 1. lipnja 2013. Kako bi se dopustila uporaba polidekstroze (E 1200) u pivu prije tog datuma, potrebno je odrediti raniji datum primjene za navedenu uporabu tog prehrambenog aditiva.
(9)
Prilog II. Uredbi (EZ) br. 1333/2008 treba stoga na odgovarajući način izmijeniti.
(10)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja, a nije im se usprotivio ni Europski parlament niti Vijeće,
DONIJELA JE OVU UREDBU:
Članak 1.
Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 4. lipnja 2012.